
Text rozhodnutia
Súd: Krajský súd Banská Bystrica Spisová značka: 13Co/221/2016 Identifikačné číslo súdneho spisu: 6710218325 Dátum vydania rozhodnutia: 09. 08. 2016 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2016:6710218325.1 Rozhodnutie Krajský súd v Banskej Bystrici ako súd odvolací v senáte zloženom z predsedu senátu JUDr. Ferdinanda Zimmermanna a sudcov JUDr. Danice Kočičkovej a JUDr. Amy Odalošovej v právnej veci žalobcu: Z.. S. I., nar. XX. XX. XXXX, bytom J. N. XX/XX, XXX XX L., občan SR, proti žalovanému: Slovenská advokátska komora, IČO: 30 795 141, so sídlom Kolárska 4, 813 42 Bratislava, zastúpený advokátom JUDr. Jana Biroščáková, so sídlom Trhová 1, 960 01 Zvolen, o ochranu osobnosti, na odvolanie žalobcu zo dňa 22. 04. 2016 proti uzneseniu Okresného súdu vo Zvolene, č. k. 6C8142/2010-299 zo dňa 07. 03. 2016, takto r o z h o d o l : Uznesenie okresného súdu p o t v r d z u j e . o d ô v o d n e n i e : 1. Napadnutým uznesením procesný súd zaviazal žalobcu na zaplatenie súdneho poplatku z odvolania v sume 5 € (súdny poplatok bol vyrubený podľa § 6 ods. 1 zákona č. 71/1992 Zb.) 2. Proti uzneseniu odvolanie podal žalobca. Uviedol, že ust. § 6 ods. 1 zaviedla novela Zákonov o súdnych poplatkov s účinnosťou od 01. 01. 2016, ktorá súčasne v § 18e prechodné ustanovenia k úpravám účinným od 01. 01. 2016 stanovila, že ,,z úkonov navrhnutých alebo za konania začaté a právoplatne neskončené do 31. 12. 2015 sa vyberajú poplatky podľa predpisov účinných do 31. 12. 2015, i keď sa stanú splatnými po 31. 12. 2015“. Žalobca zastáva názor, že rozhodnutie súdu prvej inštancie nemá oporu v platných právnych predpisoch a navrhol preto uznesenie okresného súdu zrušiť. 3. Krajský súd, ako súd odvolací, viazaný odvolacími dôvodmi podľa § 379 a 380 ods. 1 CSP preskúmal vec bez nariadenia pojednávania podľa § 385 ods. 1 CSP a uznesenie okresného súdu potvrdil podľa § 387 ods. 1 CSP ako vo výroku vecne správne. Odvolací súd sa v celom rozsahu stotožňuje s dôvodmi napadnutého uznesenia a konštatuje správnosť jeho dôvodov (§ 387 ods. 2 CSP). 4. Žalobca v odvolaní poukazuje na ust. § 6 ods. 1 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov, podľa ktorého sadzba poplatku je uvedená v sadzobníku percentom zo základu poplatku (ďalej len ,,percentá sadzba“) alebo pevnou sumou. Ak tento zákon neustanovuje inak, je poplatok za odvolanie 5 € a poplatok za dovolanie 10 €. Žalobca dôvodí, že citované znenie § 6 ods. 1 zaviedla novela zákona o súdnych poplatkoch s účinnosťou od 01. 01. 2016, a pričom prechodné ustanovenia k úpravám účinným od 01. 01. 2016 v § 18e stanovili, že z úkonov navrhnutých alebo za konania začaté a právoplatne neskončené do 31. 12. 2015 sa vyberajú poplatky podľa predpisov účinných do 31. 12. 2015. Žalobca opomenul, že konanie o odvolaní proti jemu uloženej povinnosti zaplatiť súdny poplatok za odvolanie sa začalo dňom doručenia odvolacieho návrhu na súd. Išlo o odvolanie proti uzneseniu Okresného súdu vo Zvolene č. k. 6C/142/2010-290 zo dňa 21. 01. 2016. Odvolanie proti tomuto uzneseniu na súd doručil žalobca dňa 02. 03. 2016. Išlo o osobné podanie. Je nepochybné, že konanie o odvolaní sa teda začalo až dňa 02. 03. 2016, teda po úpravách, ktoré zaviedla novela s účinnosťou od 01. 01. 2016. Rozhodnutie súdu prvej inštancie je preto správne. 5. O veci senát odvolacieho súdu rozhodol pomerom hlasov členov senátu 3 : 0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6710218325.1 (dáta aktuálne k 12. 11. 2026). Záväzné je znenie zverejnené súdom.




